Nagyváradi nemzetközi repülőtér

A nagyváradi nemzetközi repülőtér (román nyelven Aeroportul Internațional Oradea) (IATA: OMR, ICAO: LROD) Nagyváradtól 5 kilométerre délnyugatra. Románia északnyugati részén, Bihar megyében helyezkedik el, a Magyarországra vezető fő közúti és vasúti határátkelőhelyek, illetve az E60-as európai út és az A3-as autópálya közelében. Felújítása óta a repülőtér a viszonylag közeli debreceni illetve kolozsvári repülőterekkel versenyez. Története 2009-ben Bihar megye tanácsadói szolgáltatást vett igénybe a kifutópálya meghosszabbítása, egy teherforgalmi terminál építése és a személyforgalmi terminál felújítása érdekében. A repülőtéri terminál az EU és a schengeni szabályok szerint lett felújítva, és számos különféle szolgáltatást kínál, mint például autókölcsönzés, pénzváltó, különböző üzletek stb. 2014. február 7-én a Bihar Megyei Tanács 30 millió eurónyi uniós forrásokra vonatkozó megállapodást írt alá a kifutópálya és egyéb kapcsolódó létesítmények finanszírozására. 2014. október 20-án kezdődtek meg az új 2100 méteres kifutópálya, két gyors taxiút és egyéb létesítmények építési munkálatai. A kifutópálya korszerűsítése 2015. október 30-án fejeződött be. 2017 márciusától kezdve a Ryanair járatokat indított a repülőtérről Bergamóba, Gironába, októbertől pedig Eindhovenbe, Memmingenbe, London–Stansted repülőtérre és Weezébe. 2018 márciusában a vállalat bejelentette, hogy októberben kivonul a repülőtérről, annak ellenére, hogy a helyi hatóságok szerint a vállalat az előzetes program keretében támogatást kapott, és 85%-ot meghaladó foglalási aránya volt, valamint a repülőtér lényegesen alacsonyabb árakat alkalmazott, mint a környék többi repülőtere. Ezt követően a nagyváradi és a bihar megyei önkormányzat saját légitársaságot alapított Air Oradea néven, ez azonban nem bizonyult működőképesnek. 2023-ban ezért pályázaton kerestek alvállalkozót heti 5 bukaresti és heti 3 londoni járat, valamint charterjáratok üzemeltetésére. Ezt egyedüli ajánlattevőként a moldovai HiSky légitársaság nyerte. A repülőtér új, 40 millió eurós beruházással épült két új, összesen 12 900 négyzetméteres terminálépületét 2024 májusában adták át. 2026 tavaszától a Wizz Air Milánóba, Rómába és Dortmundba indít járatokat. Megközelítés A nagyváradi helyi közlekedési vállalat buszjáratot biztosít Nagyvárad központja és a repülőtér között. A járat menetrendje igazodik a repülőjáratok érkezéséhez és indulásához. Légitársaságok és célállomások A leszállópálya csaknem pontosan dél–észak irányú (19°). A külföldi járatok Boeing 737-esek, a belföldiek turbolégcsavaros ATR-72-esek (Avions de transport régional). Forgalom Az utasforgalom az elmúlt években az alábbi módon változott: Egyéb felhasználása Katonai 2009 áprilisa óta a NATO Nagyváradi Kiválósági Központja tagja a NATO Kiválósági Központok (COE) hálózatának. A nagyváradi Kiválósági Központ tevékenységében részt vevő összes repülőgép a nagyváradi nemzetközi repülőteret használja. Légimentés A nagyváradi nemzetközi repülőtéren található egy MEDIVAC helikopter, amelyet a Pelican Kórház sürgősségi szolgálata üzemeltet, és amely Bihar, Szilágy, Szatmár, Máramaros és Arad megyéket szolgálja ki. A légimentő a Bukarestben található I. szintű traumaközpontokba szállítja a személyeket. Balesetek és események 1970. február 4-én egy a TAROM által üzemeltetett, Bukarest Otopeniről érkező Antonov 24B lezuhant Nagyvárad közelében. Csupán egy utas élte túl a balesetet. A kor szellemének megfelelően hirzárlatot rendeltek el, a tömegkommunikáció elhallgatta az eseményt. 1971. május 27-én egy TAROM által üzemeltetett Iljusin 14-et eltérítettek a nagyváradi indulás után. A gépeltérők azt követelték, hogy menjenek Ausztriába, ahol megadták magukat. 1994. szeptember 20 -án a román légierő Antonov An-26-os gépe balesetet szenvedett a felszálláskor. A felszálláskor a repülési mérnök (diák) visszavonta a futóművet még mielőtt a kapitány erre utasítást adott volna. 2009. január 16-án a Ion Ţiriac Air által üzemeltetett Gulfstream G200 sérült meg miután túlfutott a kifutópályán. A repülőgép orra károsodott, és a futómű eltört. A 12 utas mind túlélte a balesetet, és nem szenvedtek sérüléseket. A repülőgép megállt a repülőtér körüli kerítés közelében. Jegyzetek Fordítás Ez a szócikk részben vagy egészben az Oradea International Airport című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.